### NN 108/2024 (18.9.2024.), Odluka o izmjenama Odluke o koncesiji na pomorskom dobru u svrhu gradnje i gospodarskog korištenja luke posebne namjene - benzinske postaje na dijelu k.o. Prožura, Općina Mljet

VLADA REPUBLIKE HRVATSKE

1853

Na temelju članka 52. stavka 3. Zakona o pomorskom dobru i morskim lukama (»Narodne novine«, broj 83/23.), a u vezi s člankom 4. stavkom 3. Zakona o energiji (»Narodne novine«, br. 120/12., 14/14., 95/15., 102/15. i 68/18.), Vlada Republike Hrvatske je na sjednici održanoj 17. rujna 2024. donijela

ODLUKU

O IZMJENAMA ODLUKE O KONCESIJI NA POMORSKOM DOBRU U SVRHU GRADNJE I GOSPODARSKOG KORIŠTENJA LUKE POSEBNE NAMJENE – BENZINSKE POSTAJE NA DIJELU
 k.o. PROŽURA, OPĆINA MLJET

I.

U Odluci o koncesiji na pomorskom dobru u svrhu gradnje i gospodarskog korištenja luke posebne namjene – benzinske postaje na dijelu k.o. Prožura, Općina Mljet (»Narodne novine«, broj 51/22.), u točki V. stavku 4. riječi: »24 mjeseca« zamjenjuju se riječima: »5 godina«.

II.

U točki VII. stavku 2. točki a) riječi: »15,00 kuna« zamjenjuju se riječima: »1,99 eura«.

III.

Na temelju ove Odluke ovlašćuje se ministar mora, prometa i infrastrukture da sklopi Dodatak br. 1 Ugovoru o koncesiji u roku od 60 dana od dana izvršnosti ove Odluke.

IV.

Ovlaštenik koncesije dužan je prije sklapanja Dodatka br. 1 Ugovoru o koncesiji iz točke III. ove Odluke Davatelju koncesije dostaviti garanciju banke radi dobrog izvršenja posla u korist Republike Hrvatske – Ministarstva mora, prometa i infrastrukture, kojom će se produžiti rok važenja garancije do šest mjeseci od završetka novog planiranog investicijskog ciklusa.

Ovlaštenik koncesije dužan je prije sklapanja Dodatka br. 1 Ugovoru o koncesiji iz točke III. ove Odluke Davatelju koncesije dostaviti ovjerene zadužnice na iznos od dvije godišnje naknade za stalni dio koncesijske naknade, u ukupnom iznosu od 11.339,02 eura, kao instrumente osiguranja naplate naknade za koncesiju te za naknadu štete koja može nastati zbog neispunjenja obveza iz ugovora.

Ako Ovlaštenik koncesije ne dostavi garanciju banke iz stavka 1. ove točke i ovjerene zadužnice iz stavka 2. ove točke, neće se sklopiti Dodatak br. 1 Ugovoru o koncesiji iz točke III. ove Odluke te Ovlaštenik koncesije gubi sva prava utvrđena ovom Odlukom, a ova Odluka će se ukinuti.

V.

Ova Odluka objavit će se u »Narodnim novinama«.

Obrazloženje

Ministarstvu mora, prometa i infrastrukture obratilo se trgovačko društvo Usluge Mljet d.o.o. sa zahtjevom za izmjenu Odluke o koncesiji na pomorskom dobru u svrhu gradnje i gospodarskog korištenja luke posebne namjene – benzinske postaje na dijelu k.o. Prožura, Općina Mljet (»Narodne novine«, broj 51/22.) i na temelju iste sklopljenog Ugovora o koncesiji na pomorskom dobru u svrhu gradnje i gospodarskog korištenja luke posebne namjene – benzinske postaje na dijelu k.o. Prožura, Općina Mljet na način da se produži rok za ishođenje uporabne dozvole za tri godine, odnosno do dana 23. svibnja 2027. godine.

Naime, Odlukom i Ugovorom o koncesiji na pomorskom dobru ovlaštenik koncesije je ovlašten i zadužen u roku ne dužem od 24 mjeseca od dana zaključenja ugovora o koncesiji dovršiti izgradnju i predati Davatelju koncesije uporabnu dozvolu.

Međutim, iako je za predmetnu rekonstrukciju i dogradnju ishodio izvršnu građevinsku dozvolu, ovlaštenik koncesije navodi da su nakon potpisa ugovora o koncesiji na pomorskom dobru cijene same rekonstrukcije i dogradnje rasle gotovo dvostruko, kao i da je poslovao s gubitkom te mu je stoga potrebno vrijeme za stabiliziranje poslovanja.

Sukladno Odluci i Ugovoru o koncesiji na pomorskom dobru Ovlaštenik koncesije je za gospodarsko korištenje pomorskog dobra dužan plaćati stalni i promjenjivi dio koncesijske naknade. Budući da stalni dio iznosi 15,00 kuna po m² zauzete ukupne površine pomorskog dobra godišnje, predmetnom Odlukom stalni dio se samo preračunava (tečaj konverzije: 1 euro = 7,53450 HRK) te iznosi 1,99 eura po m².

Navedene izmjene nisu bitne izmjene sukladno odredbama Zakona o koncesijama (»Narodne novine«, br. 69/17. i 107/20.) te se ne mijenja procijenjena vrijednost koncesije, budući da se predmetnom Odlukom samo produžuje rok za ishođenje uporabne dozvole i preračunava stalni dio naknade za koncesiju.

UPUTA O PRAVNOM LIJEKU

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu, u roku od 30 dana od dana primitka ove Odluke.

Klasa: UP/I-022-03/24-04/10

Urbroj: 50301-27/20-24-2

Zagreb, 17. rujna 2024.

Predsjednik
 mr. sc. Andrej Plenković, v. r.